 ****

Reykjavík, í febrúar 2016

**Kynningarbréf**

**Föstudaginn 4. mars 2016** fagnar Iðjuþjálfafélag Íslands 40 ára afmæli með ráðstefnu á Hótel Örk í Hveragerði. Dagskráin fyrir hádegi föstudagsins er helguð umfjöllun um teymisvinnu og þverfaglega samvinnu í íslensku samfélagi samkvæmt **meðfylgjandi dagskrá**. Seinni hluti dagskrár föstudagsins er haldin í samstarfi við Velferðarráðuneytið og mun fjalla um ávinning af nýrri nálgun í endurhæfingu með aukinni þverfaglegri þjónustu og notkun velferðartækni.

Til að deila reynslu sinni og þekkingu af þverfaglegri þjónustu og velferðartækni hefur félagið fengið þrjá fyrirlesara, frá Svíþjóð, Danmörku og Noregi. Nágrannaríki okkar standa frammi fyrir sambærilegum áskorunum er varða mannfjöldaþróun, aukinn kostnað, væntingar notenda um meiri og markvissari þjónustu og væntingar starfsfólks um þróun þjónustunnar í takt við aukna þekkingu innan heilbrigðis- og félagsþjónustunnar.

Fyrirlesararnir hafa mikla þekkingu og reynslu á sviði endurhæfingar í nærumhverfi eldra fólks og notkunar hjálpartækja og velferðartækni í þeim tilgangi að stuðla að sem lengstri búsetu á eigin heimili. Umræða um slíka nálgun er vel á veg komin hér á landi en Iðjuþjálfafélag Íslands vill stuðla að því að heildstæð nálgun og samþætt þjónusta breiðist enn frekar út í íslensku samfélagi.

**Hanne Tuntland**  iðjuþjálfi og doktorsnemi við Háskólann í Bergen, vinnur að rannsókn sem ber heitið „Reablement in home-dwelling older adults. With emphasis on use of Canadian Occupational Performance Measure.“ Hún hefur nú þegar birt fyrstu niðurstöður rannsóknarinnar og mun fjalla um þær, ásamt reynslu Norðmanna af innleiðingu hugmyndafræðinnar um „hverdagsrehabilitering“.

Erindi hennar ber heitið „Reablement- the Norwegian way“.

**Magnus Zingmark** iðjuþjálfi, ph.d., starfar í sveitarfélaginu Östersund í Svíþjóð og við Umeå háskóla en doktorsrannsókn hans sem hann lauk í mars 2015 fjallaði um margvíslegan ávinning af markvissri nálgun í þjónustu við eldra fólk, bæði með tilliti til lífsgæða og heilsuhagfræði. Erindi hans ber heitið "Implementing occupation-focused health promotion in a municipality context - a strategy to promote healthy ageing".

**Åse Brandt** iðjuþjálfi, MPH, ph.d, hefur sérhæft sig í rannsóknum í velferðartækni og starfar hjá Socialstyrelsen í Danmörku og er dósent við Syddansk Universitet. Erindi hennar ber heitið „Velfærdsteknologi in Denmark - experiences and strategies“ .

**Dagskrá föstudagsins** er ætluð starfsfólki í félags- og heilbrigðisþjónustu, bæjar – og sveitarstjórnafólki, þingmönnum, starfsfólki ráðuneyta og félags- og velferðarsviða sveitarfélaga sem og öðrum þeim sem kunna að hafa áhuga og gagn af þessari umfjöllun.

Að lokinni dagskrá verður móttaka í tilefni af 40 ára afmælis Iðjuþjálfafélags Íslands.

Það væri Iðjuþjálfafélagi Íslands sönn ánægja ef þú sæir þér fært að taka þátt í ráðstefnunni þann 4. mars. [**Skráning fer fram hér**](http://www.eventure-online.com/eventure/externalLogin.do?congress=69_1617&&cat=2&username=create&password=creat)**.** Möguleiki er á að skrá sig í rútuferð til Hveragerðis, bæði að morgni föstudagsins, í hádeginu og til Reykjavíkur að móttökunni lokinni kl. 18.

Með kærri kveðju fyrir hönd Iðjuþjálfafélags Íslands

 

Ósk Sigurðardóttir formaður